ກະຊວງສຶກສາທິການແລະກິລາແຫ່ງ ສປປ ລາວ ແລະກະຊວງວັດທະນະທຳ, ກິລາແລະທ່ອງທ່ຽວແຫ່ງ ສສ ຫວຽດນາມ ໄດ້ເຊັນສັນຍາບົດບັນທຶກຄວາມເຂົ້າໃຈ (MOU)ກ່ຽວກັບການຮ່ວມມືທາງດ້ານກິລາ-ກາຍະກຳ ໄລຍະ 5 ປີ (2016-2020) ເພື່ອແນໃສ່ຮ່ວມມື ແລະແລກປ່ຽນທາງດ້ານວຽກງານກິລາ-ກາຍະກຳ ລະຫວ່າງການນຳແລະວິຊາການ ຂັ້ນສູນກາງ, ທ້ອງຖິ່ນ ແລະ ບັນດາແຂວງທີ່ມີຊາຍແດນຕິດຈອດກັນ.
ພິທີເຊັນສັນຍາດັ່ງກ່າວ ໄດ້ຈັດຂຶ້ນໃນວັນທີ 18 ສິງຫາ ຜ່ານມາ ທີ່ກະຊວງວັດທະນະທຳ, ກິລາແລະທ່ອງທ່ຽວແຫ່ງ ສສຫວຽດນາມ, ລະຫວ່າງທ່ານ ນາງແສງເດືອນ ຫຼ້າຈັນທະບູນ ກຳມະການສູນກາງພັກ, ລັດຖະມົນຕີ ກະຊວງສຶກສາທິການແລະກິລາແຫ່ງ ສປປ ລາວແລະທ່ານ ຫງວຽນຫງອກ ທຽນ ກຳມະການສູນກາງພັກ, ລັດຖະມົນຕີກະຊວງວັດທະນະທຳ, ກິລາແລະທ່ອງທ່ຽວແຫ່ງ ສສຫວຽດນາມ, ໂດຍມີບັນດາຮອງລັດຖະມົນຕີ ແລະ ຫົວໜ້າກົມທີ່ກ່ຽວຂ້ອງທັງ 2 ຝ່າຍ ເຂົ້າຮ່ວມເປັນສັກຂີພິຍານ.
ຕາມເນື້ອໃນຂອງສັນຍາດັ່ງກ່າວ ທັງ 2 ຝ່າຍ ເຫັນດີສືບຕໍ່ແລກປ່ຽນທາງດ້ານວຽກງານກິລາ-ກາຍະກຳລະຫວ່າງການນຳ ແລະ ວິຊາການ ຂັ້ນສູນກາງ, ທ້ອງຖິ່ນ ແລະ ບັນດາແຂວງທີ່ມີຊາຍແດນຕິດຈອດກັນ;ສືບຕໍ່ແລກປ່ຽນທາງດ້ານນັກກິລາ ເພື່ອເຂົ້າຮ່ວມເຝິກຊ້ອມແລະເຂົ້າຮ່ວມແຂ່ງຂັນໃນລາຍການຕ່າງໆ; ການສ້າງບຸຄະລາກອນທາງດ້ານກິລາ, ການສ້າງນັກກິລາ, ຄູເຝິກແລະກຳມະການຕັດສິນ;ສືບຕໍ່ການກໍ່ສ້າງສູນເຝິກກິລາແຫ່ງຊາດ ( ສີເກີດ) ໄລຍະທີ 2 ເພື່ອຍົກເປັນສະຖາບັນກິລາ-ກາຍະກຳ.
ພ້ອມນັ້ນ, ໃນໂອກາດທີ່ຄະນະຜູ້ແທນຂັ້ນສູງຂອງກະຊວງສສກໄດ້ເດີນທາງຢ້ຽມຢາມ ແລະ ເຮັດວຽກຢູ່ສສ ຫວຽດນາມ ໃນລະຫວ່າງວັນທີ 17-19 ສິງຫາ ຜ່ານມາ, ຄະນະຜູ້ແທນກະຊວງສສກ ຍັງໄດ້ພົບປະແລະເຮັດວຽກຮ່ວມກັບການນຳກະຊວງສຶກສາທິການ ແລະ ກໍ່ສ້າງແຫ່ງ ສສ ຫວຽດນາມ ໂດຍທັງ 2 ຝ່າຍໄດ້ທົບທວນຄືນວຽກງານການຮ່ວມມືໃນໄລຍະຜ່ານມາ ໂດຍສະເພາະການແລກປ່ຽນນັກສຶກສາ ແລະ ຄູ-ອາຈານ ພ້ອມທັງໄດ້ວາງທິດທາງແຜນການໃນຕໍ່ໜ້າ ເປັນຕົ້ນແມ່ນກ່ຽວກັບນັກສຶກສາທີ່ມາຮຽນໃນທຶນຂອງລັດຖະບານແມ່ນຢູ່ໃນເກນຮຽນທີ່ດີ ແຕ່ສຳລັບນັກສຶກສາທີ່ມາຮຽນທຶນສ່ວນຕົວ ແລະທຶນແຮກສ່ຽວ ເຫັນວ່າຍັງຮຽນອ່ອນ ທັງ 2 ກະຊວງຄວນຈະໄດ້ເບິ່ງຄືນ, ໃນຕໍ່ໜ້າຈະໄດ້ຮັບນັກສຶກສາລາວມາຮຽນໃຫ້ມີຈຳນວນຫຼາຍຂຶ້ນລວມທັງການສົ່ງນັກສຶກສາຫວຽດນາມໄປຮຽນຢູ່ລາວກໍເຊັ່ນດຽວກັນ;ການຈັດແບ່ງວິຊາຮຽນໃຫ້ສອດຄ່ອງກັບຄວາມຕ້ອງການໃນການພັດທະນາເສດຖະກິດ-ສັງຄົມຍັງມີໜ້ອຍ ຜ່ານມາສ່ວນຫຼາຍແມ່ນຮຽນແຕ່ບໍລິຫານທຸລະກິດ, ການເງິນ ແລະ ການທະນາຄານ.
ຄຽງຄູ່ກັນນັ້ນ, ຝ່າຍຫວຽດນາມ ກໍ່ສະເໜີໃຫ້ຝ່າຍລາວໃຫ້ຈັດສັນຄືນຂະແໜງການວິຊາທີ່ຕ້ອງການແລະຂາດເຂີນໂດຍອີງຕາມຄວາມຕ້ອງການຂອງແຕ່ລະກະຊວງແລະຂະແໜງການທີ່ມີຄວາມຈຳເປັນລວມທັງການສ້າງນັກພາສາແປລາວ-ຫວຽດນາມຈະຕ້ອງໄດ້ເອົາໃຈໃສ່ຄວນມາຮຽນເລີ່ມແຕ່ຊັ້ນມັດທະຍົມ. ພ້ອມນີ້, ໃນຕໍ່ໜ້າຈະເປີດໂຄງການກໍ່ສ້າງແລະບຳລຸງຄືນສຳລັບພະນັກງານທີ່ເຄີຍຮຽນຢູ່ ສສ ຫວຽດນາມ ຜ່ານມາ ລວມທັງການການຮຽນລະບົບທາງໄກນຳອີກ;ກໍ່ສ້າງໂຮງຮຽນມິດຕະພາບລາວ-ຫວຽດນາມຂຶ້ນຕື່ມທີ່ແຂວງສະຫວັນນະເຂດ, ໃນນັ້ນຈະຕ້ອງໄດ້ເບິ່ງຄືນແລະ ສ້ອມແປງບັນດາໂຮງຮຽນທີ່ສ້າງຜ່ານມາມີການເປ່ເພ ລວມທັງຫໍພັກນັກສຶກສາທີ່ມະຫາວິທະຍາໄລແຫ່ງຊາດ (ດົງໂດກ) ເວົ້າລວມ, ເວົ້າສະເພາະແມ່ນໂຄງການສ້າງວັດຈະນານຸກົມອິເລັກໂທຣນິກ 2 ພາສາ ລາວ-ຫວຽດນາມ, ໂຄງການສອນ 2 ພາສາທີ່ໂຮງຮຽນ ມສ ລາວ-ຫວຽດນາມ, ໂຄງການສົ່ງຄູສອນໄປຊ່ວຍສອນຢູ່ບັນດາຮາກຖານການສຶກສາຂອງລາວ, ໂຄງການຍົກລະດັບສູນປະກັນຄຸນະພາບການສຶກສາ ແລະ ໂຄງການສ້າງຟີມການຮ່ວມມືລາວ-ຫວຽດນາມ, ການຮ່ວມມືທາງການສຶກສາ ລາວ-ຫວຽດນາມເພື່ອສະເຫຼີມສະຫຼອງ 55 ປີຂອງການສ້າງຕັ້ງພົວພັນທາງດ້ານການທູດລະຫວ່າງລາວ-ຫວຽດນາມ ໃນປີ 2017 ຈະມາເຖິງນີ້.
ໃນໂອກາດນີ້, ທ່ານ ນາງ ແສງເດືອນຫຼ້າຈັນທະບູນກໍ່ໄດ້ກ່າວສະແດງຄວາມຂອບໃຈຕໍ່ຝ່າຍຫວຽດນາມ ໃນການຊ່ວຍສ້າງຊັບພະຍາກອນຂອງລາວທີ່ຜ່ານມາ ລວມທັງການສ້າງພື້ນຖານໂຄງລ່າງ ເຊັ່ນ: ໂຮງຮຽນຊົນ ເຜົ່າ, ສູນ ຢູ່ຫຼາຍແຂວງ ລວມທັງການສົ່ງຜູ້ບໍລິຫານການສຶກສາມາອົບຮົມ, ຕໍ່ໜ້າຈະໄດ້ເບິ່ງຄືນທາງດ້ານຄຸນະພາບການສຶກສາ ແລະຂະແໜງການທີ່ຈະຕ້ອງການ ຈະລົງເລິກທາງດ້ານວຽກງານອາຊີວະສຶກສາ ແລະບັນຫາອື່ນໆຂ້າງເທິງທີ່ທາງຝ່າຍ ຫວຽດນາມໄດ້ນຳສະເໜີມາ.
ພ້ອມນັ້ນ, ຄະນະຜູ້ແທນຂັ້ນສູງກະຊວງ ສສກຂອງລາວ ຍັງໄດ້ເດີນທາງໄປຢ້ຽມຢາມແລະເຮັດວຽກຢູ່ສູນການສຶກສານອກໂຮງຮຽນ ເມືອງແທງຊວນ, ນະຄອນຫຼວງຮ່າໂນ້ຍ ແລະໄດ້ພົບປະເຮັດວຽກກັບຄະນະກຳມະການໂອແລມປິກແຫ່ງຊາດຫຽດນາມ.